En 22-årig mand, der onsdag aften forsøgte at voldtage en 85-årig kvinde i Aabenraa, kædes sammen med de to voldtægter, der er blevet begået mod ældre kvinder i Løgstør inden for det seneste halve år.

Løgstør Politi vil nu få fat i den 22-åriges DNA, for at se om det matcher de spor, som man har fra de to voldtægter i Løgstør. Her er det tidligere blevet fastslået, at det var den samme gerningsmand, som overfaldt de to kvinder på henholdsvis 85 og 78 år i Løgstør. - Karakteren af forbrydelsen i Aabenraa minder i hvert fald om det vi har set heroppe, siger vicekriminalinspektør Jørgen Jensen fra Nordjyllands Politi i Løgstør.